བཅའ་ཡིག་ནི་གྲུབ་དབང་བསྟན་པ་རབ་རྒྱས་ཀྱིས་མཛད་པར་གྲགས་པའི་བཅའ་ཡིག་རྒྱས་པ་ཞིག་ཡོད་ལ།དེ་ནི་རིག་གསར་སྐབས་མེད་བརླགས་སུ་སོང་།ཡིན་ནའང་སྔོན་ཆད་ཀྱི་གྲྭ་པ་རྒན་པ་རེ་ཟུང་གི་གསུང་ལས་ཐོན་པའི་ཆོ་ག་ཕྱག་ལེན་དང་།འགྲིག་ལམ་ཀུན་སྤྱོད་ཀྱི་རིམ་པ་སོགས་སྔོན་ཆད་ཀྱི་བཅའ་ཡིག་ནང་བཞིན་གཏན་འཁེལ་བྱས་ཡོད།གྲྭ་ཚང་འདིར་གསར་དུ་ཞུགས་མཁན་ལ།ལྟ་གྲུབ་མི་གཙང་བ་དང་།དགོན་སྡེ་གཞན་ནས་གནས་དབྱུང་བྱས་པ་མ་ཡིན་པ།དགེ་ཚུལ་སློང་སོགས་རྩ་བཞི་ཆང་དང་བཅས་པའི་མཐོང་ཐོས་དོགས་གསུམ་མེད་པ།གསར་དུ་རབ་བྱུང་གནང་དགོས་པ་ལ་སྡོམ་པ་གནས་པ་དང་།གོང་འཕེལ་དུ་འགྱུར་བའི་བར་ཆད་ལྡན་མི་ལྡན་ལེགས་པར་བརྟགས་ཏེ་རབ་ཏུ་བྱུང་ནས།ཐོག་མར་ཁྲི་བ་དང་དགེ་བསྐོས་ལ་སྙན་ཞུ་འབུལ་བ་དང་།ཆོས་སྐྱོང་ལ་མཆོད་མེ་སྙན་དར་སོགས་ཕུལ་ནས་ཚོགས་སུ་ཞུགས་དགོས།དེ་ནས་དགེ་རྒན་ལེགས་པར་བསྟེན་ཏེ་དུས་འཁོར་དང་།བདེ་མཆོགཀུན་རིགའཇིགས་བྱེད་རྣམས་ཀྱི་བདག་འཇུག་ས་ཆོག་དང་བཅས་པ།མགོན་ཆོས་དང་ཆོས་སྤྱོད་སོགས་གྲྭ་ཚང་རང་གི་འདོན་ཆོས་རྣམས་བློ་འཛིན་དང་།འདོན་རྟ་དབྱངས་གསུམ་དང་།གར་ཐིག་ཕྱག་རྒྱ།འབུད་བརྡུང་བཀྲོལ་གསུམ་སོགས་ལ་ནང་བྱན་ཆུད་དགོས་པ།ཁྱད་པར་དུ་ལམ་རིམ་ཆེ་ཆུང་དང་།ཕྱི་སྐར་རྩིས་ཀྱི་རི་མོའི་ལག་ལེན།ནང་རྩ་རླུང་གི་རྣམ་བཞགགཞན་བསྐྱེད་རྫོགས་ཀྱི་ལམ་དང་འབྲས་བུ།རྒྱུད་འགྲེལ་བ་དང་བཅས་པ་ལ་འཆད་ཉན་གནང་དགོས།གཞན་ཡང་རབ་བྱུང་དགེ་ཚུལ་གྱི་ཡོ་བྱད་སྤྱི་དང་།གདིང་བ།ཆུ་བཙགས།ཞྭ་མོ།ཟླ་གམ།ཤིང་ཕོར།ཆབ་རིལ།ཕྲེང་སེར་སོགས་དང་།དགེ་སློང་ལ་དེའི་སྟེང་ཆོས་གོས་དང་།རྣམ་སྦྱར།ཤམ་ཐབས།ལྷུང་བཟེད།ས་གཤོང་།ཤོ་ཀ་ལུ་སོགས་འཚོ་བའི་ཡོ་བྱད་རྣམས་ངེས་པར་ཚང་དགོས།ཁྱིམ་པའི་རྟགས་ཅན་གྱི་ཞྭ་གོས་ལྷམ་གསུམ་དང་།པགས་རིགས་སོགས་གྱོན་མི་ཆོགཤོ་དང་མིག་མང་རྩེ་བ།མཚོན་ཆ་ཐོགས་པ།སྐྲ་ཚད་ལས་འདས་པ་འཇོག་པ།མཚན་མོར་ཁྱིམ་པ་ཕོ་མོ་དང་ལྷན་དུ་རྩེད་མོ་དང་ལྟད་མོ་བལྟ་བ།གཟན་ཤམ་དང་བྲལ་བར་གླིང་བར་དུ་འགྲོ་བ།དོན་མེད་དུ་ཁྲིམས་གྲོགས་མེད་པར་གྲོང་དུ་རྒྱུ་བ་སོགས་ཁྱིམ་པ་སུན་འབྱིན་གྱི་རིགས་གཏན་ནས་བྱེད་མི་ཆོགམདོར་ན་གྲྭ་ཚང་ནང་དུ་ཕྱོགས་རིས་འཐེན་ཁྱེར་མི་བྱེད་པར་ཐུགས་མཐུན་ཁྲིམས་གཙང་གི་ངོས་ནས་སྡེ་སྣོད་གསུམ་གྱི་འཆད་ཉན་དང་།བསླབ་པ་གསུམ་གྱི་ཉམས་ལེན་ལ་འབད་བརྩོན་གནང་དགོས།སྤྱི་ལོ་ལོར་ཤར་སྐྱབས་མགོན་དབུར་བཞུགས་ནས།གྲྭ་ཚང་གི་གྲྭ་བ་རྒན་གཞོན་ཐུན་མོང་གིས་མ་བསྐུལ་རང་འགུལ་གྱི་སྒོ་ནས་འདུ་ཁང་ནང་དང་།གྲྭ་ཚང་གི་མིང་ཐོག་ནས་དཀྱུས་གཅིག་ཏུ་ཚོགས་པའི་གནས་གང་ཡིན་ཡང་དམར་ཟས་མི་བཞེས་པའི་དམ་བཅའ་གནང་བ་སོགས་སྒྲིག་སྲོལ་གཏན་ཆགས་བྱས་ཡོད།།